Karen Hækkerup (S), 2011-03-29:
Jeg synes, at intentionerne bag Dansk Folkepartis beslutningsforslag er rigtig gode, men når det så er sagt, er det også det eneste rigtig gode, jeg kan se ved beslutningsforslaget.
Ministeren har lige gennemgået, hvad for nogle muligheder politiet allerede har i dag, når man skal lokalisere bortførte børn, og for at understrege, at jeg ikke synes, at det her er et problem, der skal forklejnes, kan jeg oplyse fru Karen Jespersen, som talte om, at vi måske skulle se på, hvor mange børn der er bortført, om, at det faktisk er et rimelig stort antal børn, vi i dag i Danmark har bortført.
Vi har i alt lige nu 80 børn, der befinder sig uden for landets grænser, som er blevet bortført, men kendetegnende for alle de 80 børn er, at det er et af deres familiemedlemmer, der står bag bortførelsen.
Derfor kan man sige, at det her system, der handler om hurtigt at lokalisere børn, der er ved at blive bortført, og lave et system, der er bygget op på den amerikanske model, ikke vil give særlig god mening.
For typisk vil de her børn blive bortført fra ferier eller være ført ud af landet, allerede inden man når at varsle.
Når det så er sagt, vil jeg sige, at jeg tidligere har indkaldt til et samråd, allerede i januar måned indkaldte jeg til et samråd om bortførte børn, og det skal afholdes på torsdag.
Det kan jeg kun opfordre alle til at komme og deltage i, for jeg er sådan enig med Dansk Folkeparti i, at der er ting omkring bortførte børn, vi skal gøre bedre.
Men det handler for mig at se ikke om at lave et varselssystem, men i stedet for at tage fat om nældens rod, forældreansvarsloven, og se på, hvad man kan gøre i de sager, hvor forældre har tvister om deres børn, hvilket altså resulterer i, at der er mange børn, der bliver revet op fra Danmark og bliver taget udenlands.
Jeg synes, at der er behov for, at vi laver forældreevnevurderinger i nogle af de sager, hvor der er høj risiko for bortførelse, og at man går ind og kigger på, hvad man kan gøre anderledes i de sager, sådan at man ikke når dertil, at børnene bliver ført ud af landet.
Men en model, som den Dansk Folkeparti altså nu opfordrer til, med at lave trafikmotorvejsskilte og trafikannoncering af, at nu er der bortførte børn på vej ud af landet, tror jeg ikke meget på.
Men i USA er det jo klart, at det vil give mening, fordi bortfører man et barn i USA, tager man måske til nabostaten eller et andet sted inden for staterne, men i dagens Danmark befinder de bortførte børn sig altså ikke i Danmark.
De er i Syrien, de er Pakistan, de er i europæiske lande, og derfor vil det simpelt hen ikke give den store mening at have billeder af børnene på mælkekartoner eller indføre lotterisedler, hvor der er oplysninger om børnene, eller den slags.
Jeg synes, at vi skal have tillid til, at Rigspolitiet nu med den arbejdsgruppe, man har nedsat, får lavet de retningslinjer, der skal til for at sikre, at der bliver en ensartet linje i, hvordan man håndterer sager om børnebortførelse, men vi har SIS-registeret og vi har Interpol, vi har mulighed for særlige meddelelser til lufthavne og offentlige medier, som også justitsministeren sagde, men oftest vil det system, som Dansk Folkeparti anbefaler, altså ikke kunne gøre den store forskel.
Derfor tror jeg sådan set ikke, at det ville blive bedre ved at vedtage Dansk Folkepartis forslag, selv om man kan have sympati for, at selvfølgelig skal bortførte børn lokaliseres hurtigst muligt, men det tror jeg nu i forvejen politiet har rimelig godt styr på.
Endelig vil jeg sige, at en fejl ved Dansk Folkepartis beslutningsforslag er, at man siger, at man skal have lavet et system.
Man spørger ikke, om det vil være en god idé at lave et system.
Det skal altså ikke undersøges.
Der skal alene udarbejdes et forslag til, hvordan det kan være, og det synes jeg måske nok lidt allerede er ved at blive håndteret i forhold til, at Rigspolitiet allerede er ved at se på det.
Der kommer også til at være samråd i Retsudvalget om bortførte børn, når det handler om forældreansvarsloven, og endelig er der en hel evaluering af forældreansvarsloven, som højst sandsynligt kommer til at føre til nogle lovændringer i den første del af en kommende folketingssamling.
Der kommer en hel masse rapporter, som kommer til sommer, som sikkert vil føre til, at der vil være nogle af de emner inden for forældreansvarsloven, der vil blive justeret.
Det synes jeg vi må satse på, og det er den vej rundt, vi skal.
Hvis vi skal minimere antallet af børn, der bliver bortført, handler det om at få fat i forældrene, inden det går galt.
Det handler ikke om at sætte skilte op på motorvejen.